Държавен вестник, бр. 105, 2025 г., стр. 201

БРОЙ  105	
Д Ъ Р Ж А В Е Н  В Е С Т Н И К 	
СТР.  201  
електробезопасност. Кабинетите трябва да разполагат с техническа документация като 
инструкции, нормативни актове, чертежи, работни карти, нарядни бланки и ръководства. 
Осигуряването на справочна и каталожна литература, електронни уроци, фирмени материали и 
стандарти е задължително. Към кабинета следва да има обособено хранилище за съхранение на 
учебно-техническите средства и оборудването. 
Препоръчително е кабинетите да бъдат снабдени със специализиран софтуер за планиране 
и анализ на електрически мрежи и съоръжения, включително програми за симулация, 
пресмятане на електрически параметри и изчертаване на схеми, специализиран софтуер или 
програматори за настройка на релета. 
 
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Електроенергетика“ следва да 
осигурява възможности за изпълнение на основните дейности, свързани с изграждането, 
експлоатацията, диагностицирането и поддръжката на електроразпределителни системи, 
трафопостове, трансформаторни уредби и електроенергийни съоръжения, в съответствие с 
изискванията на учебното съдържание. 
Базата трябва да включва учебна работилница, оборудвана с реални елементи и макети на 
разпределителни табла, електрически шкафове, кабелни линии, защитни устройства, 
трансформатори, електродвигатели и релета. Работилницата трябва да разполага със следните 
специализирани машини и съоръжения: пробивна машина, устройства за фиксиране на детайли 
(например, менгеме), шмиргел, стойки и устройства за демонтаж и монтаж на елементи и 
хидравлични преси. Работилницата следва да бъде оборудвана с инструменти за работа с 
кабели и електрически съоръжения под напрежение, както и инструменти и материали за 
извършване на металообработващи и заваръчни операции. Всяко работно място за обучаем 
трябва да разполага с комплекти металообработващи електромонтажни и измервателни 
инструменти, включително фазомери, индикатори, мегаомметри, токови клещи, цифрови 
мултиметри и уреди за измерване на напрежение, електрически ток, съпротивление и изолация. 
Важно е осигуряването на система за локална вентилация, противопожарна сигнализация и 
съответствие с изискванията за електробезопасност. 
Специализирана учебна лаборатория трябва да осигурява среда за диагностика и анализ на 
електрически параметри, тестване на електроуредби и проверка на функционирането на 
защитни устройства. В нея се използват уреди за измерване на параметри на работещи 
трансформатори, уредби и защитни вериги. Необходима е възможност за симулация на 
аварийни състояния и оценка на мерки за възстановяване на електрозахранването, включително 
чрез симулатори на енергийни системи, оборудване за работа с високи напрежения, табла за 
симулация на повреди, измервателна и диагностична техника, софтуер за енергиен 
мениджмънт, планиране и анализ. 
Учебната база трябва да разполага и с демонстрационна секция за релейна защита и 
автоматизация, в която се извършва настройка и тестване на релейна апаратура, както и 
мониторинг на състоянието на електрически системи чрез контролно-измервателна техника. 
Таблата следва да позволяват провеждане на пускови изпитвания, измервания по схеми и 
наблюдение на комуникация със SCADA-съвместими устройства. 
Следва да бъдат осигурени технически документи – чертежи, проекти, инструкции, 
табели, оперативни дневници и нарядни бланки, както и консумативи за работа: кабели, 
накрайници, защитни елементи, свързващи елементи и резервни части.